Zadeva T‑356/15

Republika Avstrija

proti

Evropski komisiji

„Državne pomoči – Pomoč, ki jo Združeno kraljestvo namerava odobriti enoti C jedrske elektrarne Hinkley Point – Pogodba na razliko, dogovor z ministrstvom in kreditno jamstvo – Sklep, s katerim je pomoč razglašena za združljivo z notranjim trgom – Člen 107(3)(c) PDEU – Cilj v javnem interesu – Spodbujanje jedrske energije – Potreba po posredovanju države – Obvestilo o poroštvih – Opredelitev elementa pomoči – Sorazmernost – Pomoč za naložbe – Pomoč za tekoče poslovanje – Pravica do predložitve pripomb – Postopek oddaje javnih naročil – Obveznost obrazložitve“

Povzetek – Sodba Splošnega sodišča (peti senat) z dne 12. julija 2018

(Direktiva Evropskega parlamenta in Sveta 2009/72, člen 8)

Približevanje zakonodaj – Ukrepi za približevanje – Skupna pravila za notranji trg električne energije – Direktiva 2009/72 – Vzpostavitev novih zmogljivosti za proizvodnjo energije – Obveznost izvesti postopka za oddajo javnih naročil ali podobnega postopka – Obseg – Obveznost spoštovanja načel enakega obravnavanja in preglednosti – Obseg

(direktivi Evropskega parlamenta in Sveta 2004/17 in 2004/18)

Približevanje zakonodaj – Postopki za oddajo javnih naročil gradenj, blaga in storitev – Direktiva 2004/18 – Postopki za oddajo javnih naročil v vodnem, energetskem in transportnem sektorju ter sektorju poštnih storitev – Direktiva 2004/17 – Področja uporabe – Gradnja jedrske elektrarne – Državna pomoč za zagotovitev stabilnosti cen pri prodaji elektrike, proizvedene v tej elektrarni – Neobveznost prejemnika pomoči, da izvede dela, zagotovi proizvode ali opravi storitve – Izključitev ukrepov pomoči iz področij uporabe direktiv 2004/17 in 2004/18

(člena 107 PDEU in 108 PDEU)

Pomoči, ki jih dodelijo države – Določbe Pogodbe – Področje uporabe – Dajatve kot način financiranja ukrepa pomoči – Neobstoj namembnostne vezi med dajatvijo in financiranjem zadevne pomoči – Izključitev

Pomoči, ki jih dodelijo države – Prepoved – Odstopanja – Pomoči, ki jih je mogoče šteti za združljive z notranjim trgom – Presoja z vidika člena 107(3)(c) PDEU – Merila – Uresničevanje cilja v javnem interesu – Primernost, nujnost in sorazmernost pomoči – Preizkus sorazmernosti pomoči – Tehtanje prednosti ukrepa pomoči in njegovega negativnega učinka na notranji trg – Sestavine notranjega trga

(člen 108(2) PDEU in člen 263 PDEU)

Pomoči, ki jih dodelijo države – Prepoved – Odstopanja – Pomoči, ki jih je mogoče šteti za združljive z notranjim trgom – Presoja z vidika člena 107(3)(c) PDEU – Merila – Uresničevanje cilja v javnem interesu – Primernost, nujnost in sorazmernost pomoči – Pregled Komisije – Obveznost količinske opredelitve ekvivalenta nepovratnih sredstev, izhajajočih iz ukrepa pomoči – Neobstoj

(členi 1, drugi odstavek, EA, 2(c) EA in 192, prvi odstavek, EA; člena 107(3)(c) PDEU in 194(2) PDEU)

Akti institucij – Obrazložitev – Obveznost – Obseg – Sklep Komisije na področju državnih pomoči – Upoštevanje sobesedila in vseh pravnih pravil

Pomoči, ki jih dodelijo države – Prepoved – Odstopanja – Pomoči, ki jih je mogoče šteti za združljive z notranjim trgom – Presoja z vidika člena 107(3)(c) PDEU – Merila – Uresničevanje cilja v javnem interesu – Primernost, nujnost in sorazmernost pomoči – Upoštevnost nedelovanja trga

Pomoč, da je lahko razglašena za združljivo z notranjim trgom na podlagi člena 107(3)(c) PDEU, se mora nanašati na razvoj dejavnosti, ki je cilj v javnem interesu, ter mora biti ustrezna, potrebna in sorazmerna. Vendar pa ta določba ne vsebuje izrecno pogoja v zvezi z obstojem nedelovanja trga. Zato je v okviru uporabe te določbe upoštevno vprašanje, ali bi bil cilj v javnem interesu, ki ga uresničuje država članica, dosežen brez njenega posredovanja. Čeprav je lahko obstoj nedelovanja trga upošteven element za razglasitev združljivosti državne pomoči z notranjim trgom, neobstoj nedelovanja trga ne pomeni nujno, da pogoji iz člena 107(3)(c) PDEU niso izpolnjeni. Posredovanje države se lahko na primer šteje za potrebno v smislu te določbe, če tržne sile ne morejo same pravočasno uresničiti cilja v javnem interesu, ki ga opredeli država članica, čeprav se tak trg sam po sebi ne more šteti za nedelujoč. (Glej točke 48, 150 in 151.)

Glej besedilo odločbe. (Glej točke od 54 do 58.)

Glej besedilo odločbe. (Glej točke od 63 do 67 in 535.)

To, da določbe Pogodbe Euratom pomenijo posebna pravila glede na določbe Pogodbe DEU, ne nasprotuje temu, da se člen 107 PDEU uporabi za ukrepe, s katerimi se uresničuje cilj iz Pogodbe Euratom. Ker Pogodba Euratom ne določa izčrpnih pravil v zvezi z državnimi pomočmi, se namreč lahko za ukrepe s področja jedrske energije uporabi člen 107 PDEU, čeprav se z njimi uresničuje cilj iz Pogodbe Euratom. Kljub temu je treba v okviru uporabe te določbe za ukrepe na področju jedrske energije upoštevati določbe in cilje Pogodbe Euratom. (Glej točke 73, 74, 76 in 78.)

V skladu s členom 107(3)(c) PDEU se lahko pomoč za pospeševanje razvoja določenih gospodarskih dejavnosti ali določenih gospodarskih območij razglasi za združljivo z notranjim trgom, kadar takšna pomoč ne spreminja trgovinskih pogojev v obsegu, ki bi bil v nasprotju s skupnim interesom. Pojem skupni interes, naveden na koncu člena 107(3)(c) PDEU, se nanaša na tehtanje med prednostmi in nevšečnostmi, ki izhajajo iz ukrepa pomoči, ter nasprotuje temu, da bi bili dovoljeni ukrepi, ki spreminjajo trgovinske pogoje v obsegu, ki je v nasprotju s skupnimi interesi. Cilj v javnem interesu, ki se uresničuje z zadevnim ukrepom, ni nujno cilj vseh ali večine držav članic. V okviru uporabe člena 107 PDEU za ukrepe, s katerimi se uresničuje cilj iz Pogodbe Euratom, je treba med drugim upoštevati določbe in cilje Pogodbe Euratom. Ob upoštevanju člena 1, drugi odstavek, in člena 2(c) Pogodbe Euratom Komisija ni storila napake, ko je menila, da je neka država članica upravičeno opredelila spodbujanje jedrske energije in, konkretneje, spodbujanje vzpostavitve novih zmogljivosti za proizvodnjo jedrske energije kot cilj v javnem interesu v smislu člena 107(3)(c) PDEU. Na eni strani se ta cilj namreč navezuje na cilj Skupnosti Euratom, ki je olajšati naložbe na jedrskem področju, naveden v členu 2(c) Pogodbe Euratom, iz člena 192, prvi odstavek, Pogodbe Euratom pa izhaja, da države članice Skupnosti Euratom olajšujejo izpolnjevanje njenih nalog. Na drugi strani iz člena 194(2), drugi pododstavek, PDEU izhaja, da ima vsaka država članica pravico izbrati med različnimi viri energije tiste, ki jim da prednost. (Glej točke 82, 87 in od 95 do 97.)

Glej besedilo odločbe. (Glej točke 160, 161, 170, 32, 372 in 420.)

Komisija mora, da lahko ukrep pomoči razglasi za združljiv z notranjim trgom v skladu s členom 107(3)(c) PDEU, dokazati, da zadeva cilj v javnem interesu, ki ga je določila država članica, ter da je glede na ta cilj ustrezen in potreben ter ne spreminja trgovinskih in konkurenčnih pogojev nesorazmerno glede na prednosti, ki iz njega izhajajo. Nasprotno pa se s členom 107(3)(c) PDEU ne zahteva izrecno, da mora Komisija količinsko določiti natančni znesek ekvivalenta nepovratnih sredstev, ki izhajajo iz ukrepa pomoči. Če torej lahko ugotovi, da je ukrep pomoči ustrezen, potreben in ni nesorazmeren, ne da bi bil predstavljen ta natančni znesek, ji ni mogoče očitati, da ga ni količinsko določila. (Glej točki 248 in 249.)

Uredba št. 651/2014 o razglasitvi nekaterih vrst pomoči za združljive z notranjim trgom pri uporabi členov 107 in 108 PDEU določa le standardiziran pristop k izvzetju po kategorijah, vendar ne obvezuje Komisije v okviru posamične preučitve, izvedene neposredno na podlagi člena 107(3)(c) PDEU. (Glej točki 251 in 497.)

Glej besedilo odločbe. (Glej točke od 263 do 266.)

Glej besedilo odločbe. (Glej točke 333, 359, 361, 410, 416 in 418.)

Komisija mora pri uporabi člena 107(3)(c) PDEU pretehtati prednosti zadevnih ukrepov in njihov negativni vpliv na notranji trg. Komisiji pri ugotavljanju negativnih učinkov zadevnih ukrepov ni treba upoštevati, koliko so zadevni ukrepi neugodni za uresničitev načela varstva okolja. Čeprav je treba varstvo okolja vključiti v opredelitev in izvajanje politik Unije, zlasti tistih, katerih namen je vzpostavitev notranjega trga, pa navedeno varstvo v ozkem pomenu ni ena od sestavin tega notranjega trga. To velja tudi za previdnostno načelo, načelo odgovornosti povzročitelja in trajnostno načelo ter za zaščito pred terorizmom. (Glej točki 516 in 519.)

Glej besedilo odločbe. (Glej točko 523.)

Ugotovitve Komisije v sklepu o začetku formalnega postopka preiskave iz člena 108(2) PDEU in člena 6(1) Uredbe št. 659/1999 o določitvi podrobnih pravil za uporabo člena 108 PDEU so predhodne ocene. Obrazložitve izpodbijanega sklepa torej ni mogoče šteti za nezadostno zato, ker ni enaka obrazložitvi iz sklepa o začetku formalnega postopka preiskave. Zato Komisiji v sklepu, ki ga je sprejela ob koncu formalnega postopka preiskave, ni treba predstaviti analize, ki bi se nanašala na vse ugotovitve iz sklepa o začetku formalnega postopka preiskave. (Glej točki 569 in 627.)

Pomoči za tekoče poslovanje, namenjene ohranjanju obstoječega stanja ali temu, da se podjetje osvobodi stroškov, ki bi jih moralo običajno nositi pri tekočem poslovanju ali običajnih dejavnostih, ne morejo izpolniti zahtev iz člena 107(3)(c) PDEU. Tako pomoč za tekoče poslovanje, ki je omejena na ohranjanje obstoječega stanja, ne more omogočiti razvoja v smislu navedene določbe. Za pomoč, ki je omejena na znižanje tekočih in običajnih stroškov obratovanja, ki bi jih podjetje moralo v vsakem primeru kriti v okviru svoje običajne dejavnosti, se ne more šteti, da uresničuje cilj v javnem interesu v smislu navedene določbe. Nič namreč ne nasprotuje temu, da se ukrep pomoči, s katerim se uresničuje cilj v javnem interesu, ki je ustrezen in potreben za dosego tega cilja, ki ne spreminja trgovinskih pogojev v nasprotju s skupnim interesom in ki torej izpolnjuje zahteve iz člena 107(3)(c) PDEU, razglasi za združljiv z notranjim trgom na podlagi te določbe, ne glede na to, ali ga je treba označiti za pomoč za naložbe ali pomoč za tekoče poslovanje. (Glej točke 579, 580 in 583.)

Glej besedilo odločbe. (Glej točke od 641 do 676.)

Glej besedilo odločbe. (Glej točke od 679 do 689.)